তথ্যবিবরণী নম্বর : ১২৪৬

**প্রধানমন্ত্রীর ত্রাণ তহবিলে বিদ্যুৎ মন্ত্রণালয়ের ষোলো কোটি চৌষট্টি লাখ টাকা অনুদান প্রদান**

ঢাকা, ২২ চৈত্র (৫ এপ্রিল) :

 বৈশ্বিক মহামারী করোনা ভাইরাস মোকাবিলার জন্য প্রধানমন্ত্রীর ত্রাণ ও কল্যাণ তহবিলে বিদ্যুৎ, জ্বালানি ও খনিজ সম্পদ মন্ত্রণালয়ের পক্ষ হতে বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ আজ প্রধানমন্ত্রীর কার্যালয়ে ষোলো কোটি চৌষট্টি লাখ বাইশ হাজার চারশত সাতষট্টি টাকা প্রদান করেছেন। প্রধানমন্ত্রীর পক্ষ হতে এ অনুদানের চেক গ্রহণ করেন প্রধানমন্ত্রীর কার্যালয়ের মুখ্য সচিব ডঃ আহমদ কায়কাউস।

 বিদ্যুৎ বিভাগের কর্মকর্তা-কর্মচারীদের একদিনের বেতন এবং  অধীনস্থ দপ্তর/সংস্থা/কোম্পানিসমূহের পক্ষ হতে অনুদান বাবদ প্রাপ্ত মোট ১৫ কোটি ৫৬ লাখ টাকা এবং জ্বালানি ও খনিজ সম্পদ বিভাগ ও এর অধীন দপ্তর/সংস্থা/কোম্পানিসমূহের কর্মকর্তা-কর্মচারীদের একদিনের বেতন বাবদ প্রাপ্ত মোট ১ কোটি ৮ লাখ ২২ হাজার ৪৬৭ টাকা অর্থাৎ সর্বমোট ১৬ কোটি ৬৪ লাখ ২২ হাজার ৪৬৭ টাকা প্রধানমন্ত্রীর ত্রাণ ও কল্যাণ তহবিলে প্রদান করা হয়েছে।

 এ সময় অন্যান্যের মাঝে জ্বালানি ও খনিজ সম্পদ বিভাগের সিনিয়র সচিব মোঃ আনিছুর রহমান এবং বিদ্যুৎ বিভাগের সচিব ডঃ সুলতান আহমেদ উপস্থিত ছিলেন।

#

আসলাম/নাইচ/সঞ্জীব/রেজাউল/২০২০/২১১৫ ঘণ্টা

তথ্যবিবরণী নম্বর : ১২৪৫

**প্রধানমন্ত্রীর ত্রাণ ও কল্যাণ তহবিলে ভূমি মন্ত্রণালয়ের গণকর্মচারীদের অর্থ প্রদান**

ঢাকা, ২২ চৈত্র (৫ এপ্রিল) :

প্রধানমন্ত্রীর ত্রাণ ও কল্যাণ তহবিলে ভূমিমন্ত্রী সাইফুজ্জামান চৌধুরীর অনুদান এবং ভূমি মন্ত্রণালয় ও মন্ত্রণালয়ের আওতাধীন দপ্তর ও সংস্থাসমূহের কর্মকর্তা-কর্মচারীদের এক দিনের বেতনের সমপরিমাণ অর্থ বাবদ মোট পনেরো লাখ টাকা দেওয়া হয়েছে।

ভূমি সচিব মোঃ মাক্‌ছুদুর রহমান পাটওয়ারী আজ ঢাকায় তেজগাঁওয়ে প্রধানমন্ত্রীর কার্যালয়ে প্রধানমন্ত্রীর মুখ্য সচিব  ড. আহমদ কায়কাউস-এর নিকট অনুদানের চেক হস্তান্তর করেন।

করোনা ভাইরাস (COVID-19)-এর  সংক্রমণ প্রতিরোধে দেশের নিম্ন আয়ের নাগরিকগণ কর্মহীন হয়ে পড়ায় তাদের কষ্টকর জীবনধারণে সাহায্যের অংশ হিসেবে ভূমিমন্ত্রী এবং ভূমি মন্ত্রণালয় ও মন্ত্রণালয়ের আওতাধীন দপ্তর ও সংস্থায় কর্মরতদের পক্ষ থেকে এ অর্থ দেওয়া হয়।

#

নাহিয়ান/নাইচ/সঞ্জীব/রেজাউল/২০২০/২০৩৫ ঘণ্টা

তথ্যবিবরণী নম্বর : ১২৪৪

**হ্যান্ড স্যানিটাইজারের পর আসছে কেরুজ জৈব সার**

ঢাকা, ২২ চৈত্র (৫ এপ্রিল) :

 করোনা সংক্রমণ প্রতিরোধে স্বাস্থ্য-সুরক্ষায় হ্যান্ড স্যানিটাইজার উৎপাদনের পর কেরু এ্যান্ড কোম্পানী (বাংলাদেশ) লিমিটেড সম্পূর্ণ নতুন আঙ্গিকে বাজারে নিয়ে আসছে কেরুজ জৈব সার 'সোনার দানা'। স্বল্পমূল্যে কৃষকদের নিকট উন্নতমানের কেরুজ জৈব সার পৌঁছে দেয়ার লক্ষ্যে শিল্প মন্ত্রণালয়ের নির্দেশনার প্রক্ষিতে এই রাষ্ট্রায়ত্ত প্রতিষ্ঠানের পক্ষ থেকে 'সোনার দানা' ব্যাপকহারে উৎপাদন ও বাণিজ্যিকীকরণের উদ্যোগ গ্রহণ করা হয়েছে। এর আগে, করোনাভাইরাসের সংক্রমণ ঠেকাতে জীবাণুনাশক হ্যান্ড স্যানিটাইজারের চাহিদা ব্যাপকহারে বৃদ্ধির প্রেক্ষিতে ২৩ মার্চ হতে প্রথমবারের মতো অ্যালকোহলভিত্তিক হ্যান্ড স্যানিটাইজার উৎপাদন ও বাজারজাতকরণ কার্যক্রম গ্রহণ করে কেরু এন্ড কোম্পানী।

 জৈব সার 'সোনার দানা' ব্যবহারের ফলে কৃষি জমিতে ফসলভেদে রাসায়নিক সারের ব্যবহার ২৫-৩০% পর্যন্ত কম প্রয়োজন হয়। সেই সাথে ফসলের রোগবালাই কম হওয়ায় ক্ষতিকর কীটনাশকের ব্যবহারও উল্লেখযোগ্য হারে কমে যাবে বলে কেরু এ্যান্ড কোম্পনীর সূত্রে জানা গেছে।

 প্রতিষ্ঠানটির ব্যবস্থাপনা পরিচালক জাহিদ আলী আনছারী বলেন, জৈব সার 'সোনার দানা' ব্যবহারের ফলে ফসলের কাণ্ড, পাতা ও ফল পরিপুষ্ট হয়। এ সার ফলের মিষ্টতা বৃদ্ধি করে, রং বাড়ায় এবং গুদাম জাত শস্য সংরক্ষণের ক্ষমতা বৃদ্ধি করে।

#

মাসুম/নাইচ/সঞ্জীব/রেজাউল/২০২০/২০১৫ ঘণ্টা

তথ্যবিবরণী নম্বর : ১২৪৩

**করোনা ভাইরাসের কারণে চলমান পরিস্থিতিতে**

**প্রাথমিক বিদ্যালয়ের শিক্ষার্থীদের পাঠদান চলবে সংসদ বাংলাদেশ টেলিভিশনে**

ঢাকা, ২২ চৈত্র (৫ এপ্রিল) :

 করোনা ভাইরাস (COVID-19) এর পরিস্থিতিতে চলমান প্রাথমিক বিদ্যালয় ছুটির সময় শিক্ষার্থীদের লেখাপড়ার ধারাবাহিকতা রক্ষার জন্য ‘সংসদ বাংলাদেশ টেলিভিশন’ এ বিষয়ভিত্তিক পাঠদান কর্মসূচি ‘ঘরে বসে শিখি’ গ্রহণ করা হয়েছে। প্রাক-প্রাথমিক থেকে পঞ্চম শ্রেণির শিক্ষার্থীদের জন্য নির্দিষ্ট রুটিন অনুযায়ী আগামী ৭ এপ্রিল হতে এ কার্যক্রমের সম্প্রচার শুরু হবে। পাঠদান কার্যক্রম বিকাল ২ টায় শুরু হয়ে শেষ হবে বিকাল ৪ টায়। প্রতিটি বিষয়ে পাঠদান ২০ মিনিট পর্যন্ত চলবে।

 টেলিভিশনে পাঠদানকারী শিক্ষক শ্রেণি পাঠ শেষে পাঠদানকৃত বিষয়ের ওপর বাড়ির কাজ দিবেন। শিক্ষার্থীরা প্রত্যেক বিষয়ের জন্য আলাদা খাতায় তারিখ অনুযায়ী বাড়ির কাজ সম্পন্ন করবে এবং বিদ্যালয় খোলার পর সংশ্লিষ্ট শিক্ষকের নিকট জমা দেবে।

#

রবী/নাইচ/সঞ্জীব/রেজাউল/২০২০/২০০৬ ঘণ্টা

তথ্যবিবরণী নম্বর : ১২৪২

**খুলনায় নিম্ন আয়ের ব্যক্তিদের মাঝে ত্রাণ সামগ্রী বিতরণ**

খুলনা, ২২ চৈত্র (৫ এপ্রিল) :

 করোনা ভাইরাস প্রতিরোধে প্রধানমন্ত্রী শেখ হাসিনা ঘোষিত ‘মানবিক সহায়তা কর্মসূচির’ আওতায় আজ খুলনার দৌলতপুর ৪ নম্বর ওয়ার্ড কাউন্সিলর অফিস চত্বরে দূরত্ব বজায় রেখে কর্মহীন নিম্ন আয়ের শ্রমজীবী ও দরিদ্র ব্যক্তিদের মাঝে চাল, ডাল, আলু, সাবান, তেল, পেঁয়াজ, লবণ-সহ নিত্যপ্রয়োজনীয় ত্রাণসামগ্রী বিতরণ করা হয়।

 খুলনা সিটি মেয়র তালুকদার আব্দুল তিনশত নিম্ন আয়ের ব্যক্তিদের মাঝে নিত্যপ্রয়োজনীয় ত্রাণ সামগ্রী বিতরণ করেন।

 পরে সিটি মেয়র নগরীর বিভিন্ন ওয়ার্ডে মোট এক হাজার ছয়শত পঞ্চাশ কর্মহীন নিম্ন আয়ের শ্রমজীবী ও দরিদ্র ব্যক্তিদের মাঝে নিত্যপ্রয়োজনীয় ত্রাণসামগ্রী বিতরণ করেন।

#

সুলতান/নাইচ/সঞ্জীব/রেজাউল/২০২০/২০০২ ঘণ্টা

তথ্যবিবরণী নম্বর : ১২৪১

**কোভিড-১৯ (করোনা ভাইরাস) সংক্রান্ত সর্বশেষ প্রতিবেদন**

ঢাকা, ২২ চৈত্র (৫ এপ্রিল) :

 রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর) এর তথ্যানুযায়ী আজ দেশে নতুন করে আরো ১৮ জনের শরীরে করোনা সংক্রমণ ধরা পড়েছে। বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৮৮ জন। এখন পর্যন্ত সুস্থ হয়ে বাড়ি ফিরেছেন মোট ৩৩ জন। এ রোগে মৃত্যুবরণ করেছেন ৯ জন। ঢাকার বাইরে ৫টি সহ মোট ১৪টি ল্যাবে চলছে করোনা টেস্ট।

 এদিকে ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) থেকে প্রাপ্ত তথ্য অনুযায়ী করোনা ভাইরাস পরিস্থিতি মোকাবিলায় সরকার নিম্ন আয়ের মানুষদের জন্য ৬৪টি জেলায় এ পর্যন্ত
১১ কোটি ২৪ লাখ ৭২ হাজার ২৬৪ টাকা নগদ সাহায্য এবং ৩৯ হাজার ৬শত ৬৭ মেঃটন চাল বরাদ্দ করেছে।

 দুর্যোগ ব্যবস্থাপনা ও ত্রাণ মন্ত্রণালয়ের মাধ্যমে বরাদ্দকৃত এ সাহায্য সমগ্র দেশের সকল জেলা ও উপজেলা প্রশাসনের মাধ্যমে বিতরণ করা হচ্ছে।

#

তাসমীন/নাইচ/সঞ্জীব/রেজাউল/২০২০/২০০৫ ঘণ্টা

তথ্যবিবরণী নম্বর : ১২৪০

**প্রধানমন্ত্রীর ত্রাণ তহবিলে বাংলাদেশ ফরেন সার্ভিস এসোসিয়েশনের**

**বৈশাখী ভাতার ৩০ লাখ টাকা প্রদানের সিদ্ধান্ত**

ঢাকা, ২২ চৈত্র (৫ এপ্রিল) :

 করোনা ভাইরাস বিস্তারে সৃষ্ট সংকট মোকাবিলায়বাংলাদেশ ফরেন সার্ভিস এসোসিয়েশনের সদস্যবৃন্দ তাঁদের এ বছরের বৈশাখী ভাতার অর্থ প্রধানমন্ত্রীর ত্রাণ তহবিলে প্রদান করার সিদ্ধান্ত গ্রহণ করেছে।  এই ভাতার পরিমাণ প্রায় ৩০ লাখ টাকা।

 বাংলাদেশ ফরেন সার্ভিস এসোসিয়েশন সরকারের সকল উদ্যোগে সহযোগিতার পাশাপাশি যে কোন সংকট মোকাবিলায় দেশের জনগণের সহায়তায় কাজ করতে বদ্ধপরিকর। এ লক্ষ্যে এসোসিয়েশনের সদস্যবৃন্দ বিশ্বের বিভিন্ন দেশে করোনা সংকট মোকাবিলায় প্রবাসী বাংলাদেশীদের সাধ্যমতো সহায়তা প্রদান করে আসছে।

 ইতোমধ্যে মুজিববর্ষে গৃহহীনদের জন্য প্রধানমন্ত্রীর গৃহনির্মাণ কর্মসূচিতে অংশগ্রহণের লক্ষ্যে পররাষ্ট্রমন্ত্রীর আহ্বানে বিশ্বের বিভিন্ন প্রান্তে কর্মরত পররাষ্ট্র মন্ত্রণালয়ের কর্মকর্তা-কর্মচারীগণ তাঁদের এক দিনের বেতনের সমপরিমাণ অর্থ প্রধানমন্ত্রীর ত্রাণ তহবিলে প্রদান করার সিদ্ধান্ত গ্রহণ করেছেন।

#

তৌহিদুল/নাইচ/সঞ্জীব/রেজাউল/২০২০/১৯৪৮ ঘণ্টা

তথ্যবিবরণী নম্বর : ১২৩৯

**করোনা রোগী চিহ্নিত করবে টেলিযোগাযোগ বিভাগের ‘করোনা আইডেন্টিফায়ার’ অ্যাপ**

ঢাকা, ২২ চৈত্র (৫ এপ্রিল) :

 মুহুর্তেই করোনা রোগী চিহ্নিত করবে টেলিযোগাযোগ বিভাগের অ্যাপ ‘করোনা আইডেন্টিফায়ার' অ্যাপ। প্রাণঘাতী করোনাভাইরাস নিয়ে ভীতি দূর করতে, সচেতনতা বাড়াতে এবং আশপাশের মানুষ কেউ এ ভাইরাসে আক্রান্ত কি না সে বিষয়ে তাৎক্ষণিক তথ্য দেয়ার দুর্দান্ত একটি মোবাইল অ্যাপ্লিকেশন তৈরি করেছে ডাক ও টেলিযোগাযোগ বিভাগ। ‘করোনা আইডেন্টিফায়ার' নামের এই অ্যাপটি পরিচালনার দায়িত্ব পেয়েছে টেলিটক এবং অ্যাপটির কারিগরি সহায়তা দিচ্ছে রেডিসন ডিজিটাল টেকনোলজিস লিমিটেড।

 ‘করোনা আইডেন্টিফায়ার’ অ্যাপটি আপাতত পরীক্ষামূলক স্তরেই রয়েছে। শিগগির অ্যাপটি গুগল প্লে স্টোর এবং আইওএস স্টোরে পাওয়া যাবে। তবে ইতোমধ্যেই অ্যাপটি এপিকে-এর মাধ্যমে (http://coronaidentifier.teletalk.com.bd) অনেকেই ব্যবহার শুরু করেছেন।

 সম্পূর্ণ অ্যাপটি স্বাস্থ্য মন্ত্রণালয়ের সংশ্লিষ্ট দপ্তর আইইডিসিআর-এর সঙ্গে এবং স্বরাষ্ট্র মন্ত্রণালয়ের সঙ্গে সংযুক্ত থাকবে। বাংলাদেশে করোনা ভাইরাসের ভয়াবহতা বিবেচনা করে দেশের মানুষজনকে করোনাভাইরাস সম্পর্কে আরও আপডেটেড রাখতে উক্ত মোবাইল অ্যাপ নিয়ে হাজির হলো ডাক ও টেলিযোগাযোগ বিভাগের অধীনস্থ প্রতিষ্ঠান টেলিটক।

 সংশ্লিষ্ট সূত্রে জানা গেছে, এই অ্যাপটিতে দারুণ কিছু ফিচার সংযুক্ত করা হয়েছে। মূলত অ্যাপটির মাধ্যমে ব্যবহারকারীর লোকেশন ব্যবহার করে কমিউনিটিতে করোনাভাইরাস কতটা সংক্রমিত হয়েছে, তার একটা স্ট্যাটাস জানা যাবে। আশপাশে কোনও কোভিড-১৯ সংক্রামক রোগী বা কোয়ারেন্টিন ব্যক্তি রয়েছেন কি না সে বিষয়ে ব্যবহারকারীকে সতর্ক করবে।

 ব্যবহারকারীর নিকটস্থ কোনও ব্যক্তি বা কোনও ব্যক্তির সঙ্গে খুবই সম্প্রতি যোগাযোগ হয়েছে, এমন ব্যক্তির শরীরে কোভিড-১৯ ভাইরাসের উপস্থিতি মিললে তা ব্যবহারকারীকে সতর্ক করবে।

 অ্যাপটির মাধ্যমে কিছু টেস্ট করারও সুযোগ রয়েছে। ‘করোনা আইডেন্টিফায়ার’ অ্যাপটির মাধ্যমে ব্যবহারকারী বুকের এক্সরে ইমেজ অনলাইনে ওয়েব এবং মোবাইলে আপলোড করে মিনিটের মধ্যে করোনা টেস্ট রেজাল্ট পাবে। ব্যবহারকারী করোনা আক্রান্ত এমন শনাক্ত হয়ে থাকলে মুহুর্তের মধ্যে প্রয়োজনীয় চিকিৎসা গ্রহণের সিদ্ধান্ত নিতে পারবে। এর ফলে দীর্ঘ সময় টেস্টের ফলাফলের জন্য অপেক্ষা করতে হবে না।

 ডাক ও টেলিযোগাযোগ বিভাগের মন্ত্রী মোস্তাফা জব্বার বলেন, অ্যাপটির আরো বেশি গ্রহণযোগ্যতা নিশ্চিত করতে প্রতিনিয়ত আমাদের রিসার্চ অ্যান্ড ডেভেলপমেন্ট টিম কাজ করছে। দেশ-বিদেশে যারা তথ্যপ্রযুক্তির ব্যবহার করে করোনা নিয়ন্ত্রণে কাজ করছে তাদের কার্যক্রমগুলো আমরা খোঁজ খবর রাখছি। অ্যাপটির পরবর্তী সংস্করণে স্বাস্থ্য ও স্বরাষ্ট্র মন্ত্রণালয়ের পরামর্শ নিয়ে আরও কিছু নতুন ফিচার যুক্ত করা হবে।

 অ্যাপটির কারিগরি সহযোগী প্রতিষ্ঠান রেডিসন ডিজিটাল টেকনোলজিস লিমিটেডের চেয়ারম্যান দেলোয়ার হোসেন ফারুক বলেন, মূলত ব্লুটুথ ও লোকেশন ট্র্যাকিংয়ের মাধ্যমেই কোনও করোনা আক্রান্ত ব্যক্তির ছয় ফুট দূরত্বের মধ্যে এই ইউজার রয়েছেন কি না তা জানা যাবে এই অ্যাপটির মাধ্যমে। প্রযুক্তির ব্যবহার করে কয়েকটি দেশ করোনাভাইরাস নিয়ন্ত্রণ করেছে উল্লেখ করে তিনি বলেন, কোয়ারান্টিন প্রোগ্রাম এবং প্রযুক্তির সহায়তা নিয়ে এখন পর্যন্ত চীন, দক্ষিণ কোরিয়া, তাইওয়ান ও সিঙ্গাপুরের মতো দেশগুলো করোনাভাইরাস নিয়ন্ত্রণে সফল হয়েছে। তিনি আরো বলেন, বর্তমানে আমাদের দেশেও বহুসংখ্যক মানুষ কোয়ারান্টিনে আছেন, যাদের ম্যানুয়ালি ট্র্যাক করা খুবই কঠিন। এক্ষেত্রে আমাদের ‘করোনা আইডেন্টিফায়ার’ সিস্টেম অ্যাপ বড় পরিসরে কোয়ারান্টিনে থাকা ব্যক্তিদেরও ট্র্যাক করতে সহায়তা করবে।

#

শেফায়েত/নাইচ/সঞ্জীব/রেজাউল/২০২০/১৯২০ ঘণ্টা

তথ্যবিবরণী নম্বর : ১২৩৮

**মানবিক কারণে প্রবাসী বাংলাদেশিদের দেশে ফিরিয়ে আনার সিদ্ধান্ত নিয়েছে সরকার**

 **-- প্রবাসী কল্যাণ ও বৈদেশিক কর্মসংস্থান মন্ত্রী**

ঢাকা, ২২ চৈত্র (৫ এপ্রিল) :

 আজ ঢাকায় মন্ত্রণালয়ের সভাকক্ষে প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদের সভাপতিত্বে করোনা ভাইরাসে উদ্ভূত পরিস্থিতিতে বিদেশে অবস্থানরত বাংলাদেশিদের জন্য করণীয় বিষয়ে একটি আন্তঃমন্ত্রণালয় সভা অনুষ্ঠিত হয়। উক্ত সভায় স্বরাষ্ট্র মন্ত্রী আসাদুজ্জামান খান এবং পররাষ্ট্র মন্ত্রী ড. এ কে আব্দুল মোমেন উপস্থিত ছিলেন।

 প্রবাসী কল্যাণ ও বৈদেশিক কর্মসংস্থান মন্ত্রী বলেন, বিদেশে অবস্থানরত প্রবাসী বাংলাদেশিদের জন্য সরকার খাদ্য, চিকিৎসাসহ সামগ্রিক সুরক্ষার জন্য সবধরনের সহযোগিতামূলক ব্যবস্থা গ্রহণ করেছে। এজন্য দূতাবাসগুলোর চাহিদা অনুসারে প্রায় সাড়ে চার কোটি টাকা অর্থ বরাদ্দ দেয়া হয়েছে। এছাড়াও, করোনা ভাইরাসের কারণে মানবিক বিবেচনায় কয়েকটি দেশ থেকে যাচাই-বাছাই সাপেক্ষে বিপদগ্রস্ত বাংলাদেশি কর্মীদের দেশে ফিরিয়ে আনার বিষয়ে সভায় নীতিগত সিদ্ধান্ত নেয়া হয়েছে। এরই প্রেক্ষিতে প্রাথমিকভাবে কুয়েত থেকে ৩১৬ জন প্রবাসী বাংলাদেশিকে দেশে ফেরত আনা হবে এবং কুয়েতের সেই ফিরতি ফ্লাইটে ত্রাণ ও খাদ্যসামগ্রী পাঠানোর সুপারিশ করা হয়। এছাড়াও ইপিএস এর আওতায় দক্ষিণ কোরিয়ায় কর্মরত ১৫০ জন কর্মী এবং সেখানে অধ্যয়নরত শিক্ষার্থী ২৬ জনকে বাংলাদেশ বিমানের একটি চার্টার্ড ফ্লাইটে কোরিয়ায় পাঠানো হবে।

 স্বরাষ্ট্রমন্ত্রী বলেন, প্রবাসী বাংলাদেশিদের যাচাই-বাছাই করে বাংলাদেশে ফেরত আনা হবে। তবে তাদের মধ্যে কেউ যদি গুরুতর অপরাধে জড়িত থাকে তাহলে তাদের ব্যাপারে অন্য কোনো সিদ্ধান্ত নেয়া হতে পারে। দেশে ফেরত আনা প্রবাসীদেরকে বাধ্যতামূলকভাবে কোয়ারেন্টিনে রাখা হবে।

 পররাষ্ট্রমন্ত্রী বলেন, প্রবাসীরা দেশের সম্পদ। এই দুঃসময়ে তাদের পাশে দাঁড়ানো আমাদের মানবিক দায়িত্ব। তিনি আরো বলেন, বিভিন্ন দেশের অনুরোধের প্রেক্ষিতে কিছু প্রবাসী বাংলাদেশিকে ফেরত আনা হচ্ছে। এর ফলে সেসব দেশের সাথে বাংলাদেশের শ্রম কূটনৈতিক সম্পর্ক সুসংহত হবে এবং কর্মী নিয়োগের ক্ষেত্রে বাংলাদেশ প্রাধান্য পাবে।

 সভায় আরো উপস্থিত ছিলেন বেসামরিক বিমান পরিবহন ও পর্যটন মন্ত্রণালয়ের সিনিয়র সচিব মোঃ মহিবুল হক, পররাষ্ট্র মন্ত্রণালয়ের সচিব মাসুদ বিন মোমেন, প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব মোঃ সেলিম রেজা, সুরক্ষা সেবা বিভাগের সচিব মোঃ শহিদুজ্জামান, স্বাস্থ্য সেবা বিভাগের সচিব মোঃ আসাদুল ইসলাম, জনশক্তি কর্মসংস্থান ও প্রশিক্ষণ ব্যুরো’র মহাপরিচালক মোঃ শামছুল আলম, ওয়েজ আর্নার্স কল্যাণ বোর্ডের মহাপরিচালক মোঃ হামিদুর রহমান, প্রবাসী কল্যাণ ও বৈদেশিক কর্মসংস্থান মন্ত্রণালয়ের অতিরিক্ত সচিব ড. আহমেদ মুনিরুছ সালেহীন প্রমুখ।

#

রাশেদুজ্জামান/নাইচ/সঞ্জীব/রেজাউল/২০২০/১৮৪৪ ঘণ্টা

তথ্যবিবরণী নম্বর : ১২৩৭

**পবিত্র শবে বরাতের ইবাদত নিজ নিজ বাসস্থানে আদায় করার আহ্বান ধর্ম মন্ত্রণালয়ের**

ঢাকা, ২২ চৈত্র (৫ এপ্রিল) :

 আসন্ন পবিত্র শবে বরাতের ইবাদত নিজ নিজ বাসস্থানে আদায় করার জন্য ইসলামিক ফাউন্ডেশনের পক্ষ থেকে ইতোমধ্যে একটি বিজ্ঞপ্তি জারি করা হয়েছে।

 এই প্রেক্ষিতে করোনা ভাইরাস সংক্রমণ রোধে সামাজিক দূরত্ব নিশ্চিত করার জন্য আসন্ন শবে বরাতে নিজ নিজ ঘরে নামাজ আদায় করার বিষয়ে ধর্ম মন্ত্রণালয় সকল জেলা প্রশাসককে প্রয়োজনীয় ব্যবস্থা গ্রহণের জন্য অনুরোধ করেছে।

#

আমিন উল্লাহ/নাইচ/সঞ্জীব/রেজাউল/২০২০/১৮৪০ ঘণ্টা

তথ্যবিবরণী নম্বর : ১২৩৬

**সরকার বাংলাদেশে অবস্থারত বিদেশি নাগরিকদের সার্বিক সহায়তার বিষয়ে সর্বোচ্চ আন্তরিক**

ঢাকা, ২২ চৈত্র (৫ এপ্রিল) :

 বাংলাদেশ সরকার বিদেশি নাগরিক এবং বাংলাদেশে অবস্থানরত বিভিন্ন দেশের স্থায়ী বাসিন্দাদের সার্বিক সহায়তার বিষয়ে সর্বোচ্চ প্রচেষ্টা চালাচ্ছে। ঢাকায় অবস্থিত বিদেশি মিশনসমূহের নাগরিক এবং স্থায়ী বাসিন্দাদের এই দুর্যোগকালীন পরিবারের সাথে থাকার জন্য নিজ নিজ দেশে নিয়ে যেতে ইচ্ছুক, তাঁদের যেকোন সহযোগিতার বিষয়ে সরকার অত্যন্ত আন্তরিক।

 সরকারের আন্তরিক প্রচেষ্টায় মার্কিন যুক্তরাষ্ট্রে দুটি বিশেষ ফ্লাইটসহ এখন পর্যন্ত ৬টি বিশেষ ফ্লাইটে ৯০০ এর অধিক বিদেশি নাগরিক নিজ নিজ দেশে ফিরে গেছেন। এদের অধিকাংশই নিয়মিত যাত্রী যারা বিশ্বব্যাপী কোভিড-১৯ মহামারির আগে বাংলাদেশে এসেছিল এবং নিয়মিত ফ্লাইট বন্ধের কারণে এ দেশে আটকা পড়ে। তারা তাঁদের দূতাবাসগুলোর সাথে নিজ নিজ দেশে প্রত্যাবর্তনের বিষয়ে যোগাযোগ করে এবং এরই প্রেক্ষিতে দূতাবাসগুলো বাংলাদেশ সরকারের সহযোগিতায় ভাড়া করা বিমানের মাধ্যমে তাঁদেরকে দেশে ফেরত পাঠানোর ব্যবস্থা করে।

 একইসাথে সরকার বাংলাদেশে অবস্থানরত বিদেশী নাগরিক ও স্থায়ী বাসিন্দা, বিশেষ করে কূটনীতিক ও তাঁদের পরিবারের সদস্যদেরকে যথাযথ স্বাস্থ্যসুবিধা এবং সহযোগিতা দেওয়ার বিষয়েও প্রতিজ্ঞাবদ্ধ।

#

তৌহিদুল/নাইচ/সঞ্জীব/রেজাউল/২০২০/১৮৩৮ ঘণ্টা

তথ্যবিবরণী নম্বর : ১২৩৫

**নিউইয়র্কে বাংলাদেশ সোসাইটির সভাপতির মৃত্যুতে পররাষ্ট্রমন্ত্রীর শোক**

ঢাকা, ২২ চৈত্র (৫ এপ্রিল) :

 নিউইয়র্কে বাংলাদেশ সোসাইটির সভাপতি ও জালালাবাদ এসোসিয়েশনের সাবেক সভাপতি কামাল আহমেদের মৃত্যুতে গভীর  শোক ও  দুঃখ  প্রকাশ  করেছেন  পররাষ্ট্রমন্ত্রী  ড.  এ  কে  আব্দুল  মোমেন।

 মন্ত্রী মরহুমের বিদেহী আত্মার মাগফিরাত কামনা করেন এবং শোকসন্তপ্ত  পরিবারের  প্রতি  গভীর  সমবেদনা জানান।

#

তৌহিদুল/নাইচ/সঞ্জীব/রেজাউল/২০২০/১৭৫৫ ঘণ্টা

তথ্যবিবরণী নম্বর : ১২৩৪

**ভিক্ষুক থেকে শিল্পপতি সবাই আছেন প্রধানমন্ত্রীর প্যকেজে**

 **-- তথ্যমন্ত্রী**

ঢাকা, ২২ চৈত্র (৫ এপ্রিল) :

 করোনা পরিস্থিতি মোকাবিলায় প্রধানমন্ত্রী ঘোষিত অর্থনৈতিক প্যাকেজে ভিক্ষুক থেকে শিল্পপতি সবার জীবন ও জীবিকা অন্তর্ভুক্ত রয়েছে, বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

 প্রধানমন্ত্রীর সংবাদ সম্মেলনের পর আজ তথ্যমন্ত্রী ঢাকায় মিন্টু রোডের সরকারি বাসভবন থেকে দেয়া বক্তব্যে একথা বলেন।

 ‘প্রধানমন্ত্রী শেখ হাসিনা আজ যে ঐতিহাসিক এবং সাহসী ঘোষণা দিয়েছেন, এটি আশপাশের দেশ এমনকি ভারতের তুলনায় আনুপাতিক হারে অনেক বড় প্যাকেজ’ উল্লেখ করে ড. হাছান বলেন, ‘ভারতে তারা তাদের জিডিপির শূন্য দশমিক ৮ শতাংশ অর্থনৈতিক প্যাকেজ ঘোষণা করেছেন। আর বাংলাদেশে প্রধানমন্ত্রী যে ৭২ হাজার ৭৫০ কোটি টাকার প্যাকেজ ঘোষণা করেছেন, তা আমাদের মোট জিডিপির ২ দশমিক ৫২ শতাংশ।’

 ঘোষিত অর্থনৈতিক প্যাকেজের বিশেষত্ব বিশ্লেষণ করে ড. হাছান বলেন, এর মধ্যে কয়েকটি প্যাকেজ 'রিভলভিং' যা থেকে প্রকৃতপক্ষে ১ লাখ ৩৬ হাজার কোটি টাকারও বেশি অর্থায়ন সম্ভব।

 তথ্যমন্ত্রী জানান, এই প্যাকেজের পাশাপাশি প্রধানমন্ত্রী কয়েক মিলিয়ন পরিবারের জন্য ৬৮০ কোটি টাকা নগদ বরাদ্দ ও অপেক্ষাকৃত অধিক দারিদ্র্যপীড়িত ১০০ উপজেলার সকল বয়স্ক ও বিধবাকে ভাতা প্রদানের নির্দেশ দিয়েছেন।

 ‘বৈশ্বিক মন্দার আশঙ্কা ও বাংলাদেশের অর্থনীতিতে এর সম্ভাব্য প্রভাবসহ সমস্ত বিষয়গুলোকে বিবেচনায় এনে বাংলাদেশের সমস্ত মানুষ- ভিক্ষুক থেকে শুরু করে শিল্পপতি সবাইকে এই প্যাকেজের আওতায় এনে তিনি (শেখ হাসিনা) যে ঘোষণা দিয়েছেন, তা যুগান্তকারী ও সর্বমহল কর্তৃক অভিনন্দিত হয়েছে’, বলেন আওয়ামী লীগের যুগ্ম সাধারণ সম্পাদক ড. হাছান মাহমুদ।

 ড. হাছান বলেন, ‘বঙ্গবন্ধুকন্যা শেখ হাসিনার নেতৃত্বে বাংলাদেশ যেভাবে অর্থনৈতিক প্রবৃদ্ধি অর্জনে পৃথিবীর সামনে উদাহরণ সৃষ্টি করেছে, আমাদের দৃঢ় বিশ্বাস, তাঁর ঘোষিত অর্থনৈতিক এ প্যাকেজের সঠিক বাস্তবায়নের মাধ্যমে করোনা ভাইরাস মোকাবিলায়ও বাংলাদেশ পৃথিবীর সামনে উদাহরণ সৃষ্টি করতে পারবে।’

#

আকরাম/নাইচ/সঞ্জীব/রেজাউল/২০২০/১৭০২ ঘণ্টা

তথ্যবিবরণী নম্বর : ১২৩৩

**মাউশি’র বেসরকারি স্কুল-কলেজের শিক্ষক-কর্মচারীদের**

**মার্চের সরকারি অংশের অনুদান ব্যাংকে হস্তান্তর**

ঢাকা, ২২ চৈত্র (৫ এপ্রিল) :

 মাধ্যমিক ও উচ্চশিক্ষা অধিদপ্তরাধীন বেসরকারি স্কুল ও কলেজের শিক্ষক-কর্মচারীগণের মার্চ মাসের বেতন-ভাতার সরকারি অংশের ৮টি চেক অনুদান বণ্টনকারী অগ্রণী ও রূপালী ব্যাংক লিমিটেডের প্রধান কার্যালয়ে এবং জনতা ও সোনালী ব্যাংক লিমিটেডের স্থানীয় কার্যালয়ে হস্তান্তর করা হয়েছে।

 আগামী ১২ এপ্রিল পর্যন্ত সংশ্লিষ্ট ব্যাংক থেকে মার্চ মাসের বেতন-ভাতার সরকারি অংশ উত্তোলন করা যাবে। প্রতিষ্ঠান প্রধানগণ emis.gov.bd ওয়েবসাইট থেকে স্ব স্ব প্রতিষ্ঠানের এমপিও শিট ডাউনলোড করে নিতে পারবেন।

#

রুহুল/পরীক্ষিৎ/আসমা/২০২০/১৫৪০ ঘণ্টা

তথ্যবিবরণী নম্বর : ১২৩২

**১৪ এপ্রিল পর্যন্ত সাধারণ ছুটি বৃদ্ধি**

ঢাকা, ২২ চৈত্র (৫ এপ্রিল) :

দেশব্যাপী করোনা ভাইরাস রোগ (কোভিড-১৯) এর সংক্রমণ মোকাবিলা এবং এর ব্যাপক বিস্তার রোধকল্পে সতর্কতামূলক ব্যবস্থা হিসেবে জনপ্রশাসন মন্ত্রণালয়ের পূর্বে ঘোষিত সাধারণ ছুটি ও সাপ্তাহিক ছুটির ধারাবাহিকতায় আগামী ১৪ এপ্রিল পর্যন্ত সাধারণ ছুটি বাড়ানো হয়েছে।

 আজ জনপ্রশাসন মন্ত্রণালয়ের এক প্রজ্ঞাপনে জানানো হয় যে, বর্তমান ছুটির ধারাবাহিকতায় আগামী ১২ ও ১৩ এপ্রিল সাপ্তাহিক ছুটি ঘোষণা করা হয়েছে। ১৪ এপ্রিল নববর্ষের নির্বাহী আদেশে সরকারি ছুটি এর সাথে সংযুক্ত থাকবে।

 বিদ্যুৎ, পানি, গ্যাস, ফায়ার সার্ভিস, পরিচ্ছন্নতা কার্যক্রম, টেলিফোন ও ইন্টারনেট ইত্যাদি জরুরি পরিসেবার ক্ষেত্রে এ ব্যবস্থা প্রযোজ্য হবে না। কৃষিপণ্য, সার, কীটনাশক, জ্বালানি, সংবাদপত্র, খাদ্য, শিল্পপণ্য, চিকিৎসা সরঞ্জামাদি, জরুরি ও নিত্য প্রয়োজনীয় পণ্য পরিবহণ এবং কাঁচা বাজার, খাবার, ঔষধের দোকান ও হাসপাতাল এ ছুটির আওতাবহির্ভূত থাকবে। জরুরি প্রয়োজনে অফিসসমূহ খোলা রাখা যাবে। প্রয়োজনে ঔষধশিল্প, উৎপাদন ও রপ্তানিমুখী শিল্প কলকারখানা চালু রাখতে পারবে। মানুষের জীবন জীবিকার স্বার্থে রিক্সা, ভ্যান-সহ যানবাহন, রেল, বাস পর্যায়ক্রমে চালু করা হবে।

 জনগণের প্রয়োজন বিবেচনায় ছুটিকালীন বাংলাদেশ ব্যাংক সীমিত আকারে ব্যাংকিং ব্যবস্থা চালু রাখার প্রয়োজনীয় নির্দেশনা প্রদান করবে বলে প্রজ্ঞাপনে জানানো হয়।

#

সাইফুল/পরীক্ষিৎ/আসমা*/২০২০/১৪৪৫ ঘণ্টা*

তথ্যবিবরণী নম্বর : ১২৩১

**করোনা সংক্রান্ত তথ্য পেতে সরকারের নতুন ওয়েবসাইট**

ঢাকা, ২২ চৈত্র (৫ এপ্রিল) :

 করোনা ভাইরাস সংক্রান্ত তথ্য সহজলভ্য করার জন্য সরকার নতুন ওয়েবসাইট চালু করেছে। এই ওয়েবসাইটের নাম www.corona.gov.bd। করোনা ভাইরাস সংক্রান্ত যে কোন প্রয়োজনীয় পরামর্শ ও সাম্প্রতিক তথ্য দ্রুত পেতে এই ওয়েবসাইট কার্যকর ভূমিকা রাখবে।

 এছাড়াও জ্বর, সর্দি, কাশি, শ্বাসকষ্ট হলে যে কোন ব্যক্তি পূর্বের মতোই স্বাস্থ্য অধিদপ্তরের ৩৩৩ বা ১৬২৬৩ নম্বরে ফোন করে সেবা নিতে পারবেন।

 এদিকে বাংলাদেশ বিমান তাদের সব অভ্যন্তরীণ ও আন্তর্জাতিক ফ্লাইট ১৪ এপ্রিল পর্যন্ত বাতিল করেছে।

#

শেফায়েত/পরীক্ষিৎ/আসমা/২০২০/১৪২০ ঘণ্টা

তথ্যবিবরণী নম্বর : ১২৩০

**বাংলাদেশের জাতীয় ডোমেইন ডট বাংলা ও ডট বিডি নবায়নে বিলম্ব মাশুল মওকুফ**

ঢাকা, ২২ চৈত্র (৫ এপ্রিল) :

 বাংলা ভাষায় স্বীকৃত বাংলাদেশের জাতীয় ডোমেইন ডট বাংলা (.Bangla) ও ডট বিডি (.BD) নবায়নে বিলম্ব মাশুল মওকুফ করা হয়েছে। কভিড-১৯ এর বৈশ্বিক সংকটের সৃষ্ট প্রভাব বিবেচনায় ডাক ও টেলিযোগাযোগ মন্ত্রী মোস্তাফা জব্বার এর নির্দেশে বিটিসিএল আজ রোববার এই সিদ্ধান্ত গ্রহণ করেছে।

 সিদ্ধান্ত অনুযায়ী গত ১ মার্চ থেকে আগামী জুন পর্যন্ত বিলম্ব মাশুল ছাড়াই ডট বাংলা (.Bangla) ও ডট বিডি (.BD) নবায়ন করা যাবে। ইতোমধ্যে যে সকল গ্রাহক ১ মার্চের পর বিলম্ব মাশুলসহ ডোমেইন নবায়ন করেছেন তাদের বিলম্ব মাশুল ফেরৎ দেওয়া হবে।

 এর আগে ২০১৮ সালের ৭ মার্চ থেকে এই দুটি ডোমেইনের দাম কমিয়ে আনা হয়। সবার জন্য সহজলভ্য ও দেশী এক্সটেনশনে ডোমেইনের ব্যবহার বাড়াতেই মূলত ডাক ও টেলিযোগাযোগ মন্ত্রী জনাব মোস্তাফা জব্বার এর নির্দেশনায় এই উদ্যেগ নেওয়া হয়।

 ডটবাংলা ডোমেইন সহজ ও সুলভে বিক্রির জন্য ইতোমধ্যেই প্রমোশনাল সেল বিভাগ গঠিত হয়েছে এবং ডিজিটাল প্লাটফর্মের মাধ্যমে ঘরে বসেই ডোমেইন নিবন্ধন করা সম্ভব।

 এছাড়াও বৈশ্বিক এই দুর্যোগের সময়েও ডিজিটাল প্লাটফর্ম ব্যবহার করে ঘরে বসে নিরবচ্ছিন্নভাবে ডিজিটাল সেবা নির্বিঘ্ন করতে কয়েকটি জরুরি উদ্যোগ গ্রহণ করা হয়। এর মধ্যে ইণ্টারনেট ও টেলিফোন সেবাকে জরুরী সেবার অন্তর্ভূক্ত করে গত ২৪ মার্চ সরকারি আদেশ অন্যতম। এর ফলে ইণ্টারনেট সার্ভিস প্রোভাইডারসহ ইণ্টারনেট ও টেলিফোন সেবায় নিয়োজিত সেবাসমূহ বিশেষ করে সাবমেরিন ক্যাবল, টেলিটক এবং বিটিসিএল এর জন্য যে কোন পরিস্থিতিতে নিরবচ্ছিন্ন ডিজিটাল সেবা নিশ্চিত করতে কাজ করার সুযোগ সৃষ্টি হয়। নেটওয়ার্ক সচল রাখাসহ পরিবর্তিত পরিস্থিতিতে ব্রডব্যান্ড ও মোবাইল ইণ্টারনেটের বর্ধিত চাহিদা মেটাতে সংশ্লিষ্টদের সাথে মন্ত্রী নিরলস কাজ করছেন।

 ডোমেইন ডট বাংলা (.Bangla) ও ডট বিডি (.BD) নবায়ন ও নিবন্ধনের জন্য bdia.btcl.com.bd লিংকে সংশ্লিষ্টগণ যোগাযোগ করতে পারেন।

#

শেফায়েত/পরীক্ষিৎ/আসমা/২০২০/১৪০০ ঘণ্টা

তথ্যবিবরণী নম্বর : ১২২৯

**করোনা পরিস্থিতি মোকাবিলায় সমাজকল্যাণ মন্ত্রণালয়ের ২৩ কোটি টাকার কার্যক্রম**

ঢাকা, ২২ চৈত্র (৫ এপ্রিল) :

 করোনা ভাইরাসের প্রাদুর্ভাব মোকাবিলায় ২৮ মার্চ থেকে দেশের দুস্থ, অসহায়, প্রতিবন্ধী, হিজড়া জনগোষ্ঠিসহ কর্মহীন শ্রমিকদের পাশে দাঁড়াতে সমাজকল্যাণ মন্ত্রণালয় নানাবিধ কর্মসূচি গ্রহণ করেছে। বিভিন্ন হাসপাতালের রোগী কল্যাণ সমিতি, জেলা সমাজকল্যাণ পরিষদ, প্রাকৃতিক ক্ষতিগ্রস্তদের পুনর্বাসন, ভিক্ষাবৃত্তি নিরসন, উপজেলা সমাজকল্যাণ পরিষদ এর মধ্যে সারাদেশে ১ হাজার ১৯২টি ইউনিট অফিসে ২২ কোটি ৯৬ লক্ষ টাকা বরাদ্দ প্রদান করা হয়েছে। ঢাকা জেলায় প্রায় ৩ কোটি টাকাসহ জেলা প্রতি জনসংখ্যা ও দারিদ্রতার হার বিবেচনায় ২০ লক্ষ থেকে ৪০ লক্ষ টাকা বরাদ্দ দেয়া হয়েছে।

 সমাজসেবা অধিদফতর থেকে বিশেষ অনুদান হিসেবে জেলা পর্যায়ে ৩ কোটি টাকা বিতরণের বিষয়টি প্রক্রিয়াধীন রয়েছে। এ অর্থের মাধ্যমে করোনা মোকাবিলায় দুস্থ, অসহায়, প্রতিবন্ধী ব্যাক্তি, পথশিশুদের অগ্রাধিকার ভিত্তিতে খাদ্য ও চিকিৎসা সহায়তা প্রদানের কাজ চলছে। বাড়িতে অবস্থানের ঘোষণায় কর্মহীন হয়ে পড়া ঢাকা শহরের ৫০০ পরিবারকে প্রতিদিন ৫ কেজি চাল, ২ কেজি আলু, ১ কেজি ডাল, ১ কেজি পেয়াজ, আধালিটার সয়াবিন তেল ও একটি করে সাবান প্রদান করা হচ্ছে। ৩ এপ্রিল পর্যন্ত ঢাকাসহ দেশের বিভিন্ন জেলায় সমাজসেবা অধিদফতরের উদ্যোগে ৩ হাজার ৮৪টি দুঃস্থ ও কর্মহীন পরিবারের মাঝে খাদ্য ও নিত্য প্রয়োজনীয় পণ্য সামগ্রী বিতরণ করা হয়।

 ঢাকা শহরের ভবঘুরে ও বাস্তুহীন মানুষদের করোনার ঝুঁকিহ্রাস ও আবাসন সহায়তা দানের লক্ষ্যে সমাজসেবা অধিদফতর গৃহহীনদের সরকারি আশ্রয়কেন্দ্রসমূহে স্থানান্তরের কার্যক্রম শুরু করেছে। জনসমাগম পরিহারের লক্ষ্যে দেশব্যাপী চলমান উন্মুক্ত পদ্ধতিতে বয়স্কভাতা, বিধবা ও স্বামীনিগৃহিতা ভাতা, অসচ্ছল প্রতিবন্ধীভাতা’র নতুন সুবিধাভোগী বাছাই কার্যক্রম সাময়িকভাবে স্থগিত করা হয়েছে**।** এছাড়াওনির্দিষ্ট দিনে ব্যাংক থেকে ভাতার অর্থগ্রহণের কারণে প্রচুর জনসমাগম এড়াতে সকল তফসিলি ব্যাংক কর্তৃপক্ষকে সপ্তাহে তিন বা ততোধিক দিনে ভাতার অর্থপ্রদানের জন্য অনুরোধ করা হয়েছে।

 ইউনিসেফ বাংলাদেশ-এর কারিগরি ও আর্থিক সহযোগিতায় সমাজসেবা অধিদফতর কর্তৃক পরিচালিত রোহিঙ্গা শিশুসুরক্ষার চলমান কার্যক্রম অব্যাহত রয়েছে। চলতি এপ্রিল মাসে সুবিধাবঞ্চিত ও এতিম ৪ হাজার ২১০ জন রোহিঙ্গা শিশু’র প্রতিপালনকারী ৩ হাজার ৪২ জন কেয়ার গিভারকে জনপ্রতি মাসিক ২ হাজার টাকা হিসেবে ফেব্রুয়ারি ও মার্চ-২০২০ এর জন্য ৪ হাজার টাকা হিসেবে মোট প্রায় ১ কোটি ২২ লক্ষ টাকা বিতরণ করা হবে।

 সরকারি শিশু পরিবার, ছোটমণি নিবাস, শেখ রাসেল দুঃস্থ শিশু প্রশিক্ষণ ও পুনর্বাসন কেন্দ্র, দুঃস্থ শিশুদের প্রশিক্ষণ ও পুনর্বাসন কেন্দ্র, সরকারি আশ্রয় কেন্দ্র, শান্তি নিবাসের এতিম ও দুঃস্থ, প্রতিবন্ধী ও বয়স্ক নিবাসীদের এসব প্রতিষ্ঠানে করোনা সংক্রমণরোধে প্রয়োজনীয় ব্যবস্থা গ্রহণ করা হয়েছে।

 করোনা মোকাবিলায় শিশুসুরক্ষামূলক কার্যক্রম বাস্তবায়নে ইউনিসেফ বাংলাদেশ ইতোমধ্যে সমাজকর্মীদের ব্যক্তিগত সুরক্ষায় ১০০ পিপিই গাউন, ২৫০টি ভাইরাস প্রতিরোধী চশমা, ৫০০ ভাইরাস প্রতিরোধী হ্যান্ডগ্লাভস্ ও ২৫০টি মাস্ক সরবরাহ করেছে। মাঠপর্যায়ে হাসপাতাল সমাজসেবা কার্যালয়ে রোগীসেবায় কর্মরত সমাজকর্মী, খাদ্যসহায়তা প্রদানকারী সমাজকর্মী, পরিবহনসহায়তাকারী, শিশুসুরক্ষায় নিয়োজিত সমাজকর্মীদের এসব উপকরণ মধ্যে বিতরণ করা হয়েছে।

#

শাহ আলম/পরীক্ষিৎ/আসমা/২০২০/১২৩০ ঘণ্টা

তথ্যবিবরণী নম্বর : ১২২৮

**সাবেক সংসদ সদস্য মোঃ সিরাজুল ইসলামের মৃত্যুতে পরিবেশ মন্ত্রীর শোক**

ঢাকা, ২২ চৈত্র (৫ এপ্রিল) :

 জাতির পিতার ঘনিষ্ঠ সহচর, মুক্তিযুদ্ধের অন্যতম সংগঠক মৌলভীবাজার-১ আসনে দুইবার নির্বাচিত সাবেক সংসদ সদস্য বীর মুক্তিযোদ্ধা মোঃ সিরাজুল ইসলামের মৃত্যুতে গভীর শোক ও দুঃখ প্রকাশ করেছেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন।

 আজ এক শোকবার্তায় পরিবেশ মন্ত্রী বলেন, মুক্তিযুদ্ধের অন্যতম স়ংগঠক হিসেবে দেশমাতৃকার মুক্তিসংগ্রামে তাঁর অবদান চিরস্মরণীয় হয়ে থাকবে।  তাঁর মৃত্যুতে জাতি একজন গর্বিত সূর্যসন্তানকে হারাল। মন্ত্রী মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জ্ঞাপন করেন।

 উল্লেখ্য, বড়লেখা উপজেলা আওয়ামী লীগের সাবেক সভাপতি মোঃ সিরাজুল ইসলাম এমপি করোনায় আক্রান্ত হয়ে আমেরিকা নিউইয়র্কের এলমহার্স্ট হাসপাতালে চিকিৎসাধীন অবস্থায় শনিবার মৃত্যুবরণ করেন (ইন্নাল্লিলাহি ----- রাজিউন)। মৃত্যুকালে তিনি স্ত্রী, এক ছেলে, চার মেয়েসহ অসংখ্য গুণগ্রাহী রেখে গেছেন।

#

দীপংকর/পরীক্ষিৎ/আসমা/২০২০/১২৩০ ঘণ্টা